Laihdutusta ajatellaan kuurina, ei elämäntaparemonttina. Tämän vuoksi kilot tulevat monelle takaisin laihdutusjakson jälkeen, arvioi yhdysvaltalainen fitness-ammattilainen.

Yhdysvaltalainen bloggaaja ja fitness-ammattilainen Autumn Calabrese on tsempannut monia alkuun laihdutusprosessissa. Calabresen mukaansa liian usein kuitenkin näkee, että alkuinnostuksen jälkeen kiinnostus muuttaa elämäntapoja tyssää täysin, Business Insider kertoo.

Laihdutusprojekti aloitetaan innoissaan, ruokavalio rukataan uuteen uskoon ja kaikki herkut jätetään täysin pois. Kuitenkin hyvin pian päivittäiseen ruokavalioon tulee jälleen mukaan vanhat tutut paheet: viini, perunalastut, suklaa ja pitsa.

” ”Moni laihduttaja on käsittänyt väärin, että laihdutusprosessissa jätetään tiettyjä ruokia pois joksikin aikaa, ja se tuottaa pitkäaikaisia tuloksia.”

Suurin syy lipsahduksiin johtuu Calabresen mukaan siitä, että liian moni luulee tuloksia syntyvän, kun herkut jätetään hetkeksi täysin pois. Usein kuvitellaan, että lyhyen rutistuksen jälkeen voi herkuttelua jatkaa entiseen tapaan. Laihdutusta ajatellaan kuurina, ei elämäntapamuutoksena.

Ruokavaliota muutetaan esimerkiksi mehudieetillä tai paastolla. Hiilihydraatteja ei nautita ja sokeri jätetään täysin pois, mutta laihduttajan ei ole aikomustakaan jättää näitä pois ruokavaliosta pysyvästi.

– Moni laihduttaja on käsittänyt väärin, että laihdutusprosessissa jätetään tiettyjä ruokia pois joksikin aikaa, ja se tuottaa pitkäaikaisia tuloksia, Calabrese sanoo.

Tällä keinolla laihtuu kyllä hetkellisesti, mutta yleensä repsahduksen jälkeen tulokset ovat aiempaa huonompia. Kuurilla ei saa pysyviä tuloksia aikaiseksi. Kun vanhoihin ruokatottumuksiin palataan, jossain vaiheessa paino tulee takaisin.

Pienemmät annoskoot

Kaikkea ei tarvitsee jättää pois ruokavaliosta, herkuttelussa pätee kuitenkin kohtuus. Tärkeintä on, että elämäntapamuutoksen osaa personoida omaan elämään sopivaksi. Joskus saa napostella myös suklaata!

– Hei, se on normaalia elämää! Calabrese huomauttaa.

Calabrese painottaa, että annosten koko on elämäntaparemontin tärkein osa.

Kun tuloksia ei tahdo syntyä, se saattaa johtua liian suurista annoksista, vaikka ruoka olisikin suhteellisen terveellistä. Annoskokoa pienentämällä voi edelleen silloin tällöin nauttia suosikkiruokia, ja näin on helpompi asennoitua pysyvämpään muutokseen ruokailutottumuksissa.